O‘zbek kinoyulduzlari ishtirokidagi “Mehmonxona” seriali iyun oyidan boshlab efirga uzatiladi

“Yoshlar” teleradiokanali buyurtmasiga binoan “O‘zbektelefilm” Davlat unitar korxonasi tomonidan 20 qismdan iborat “Mehmonxona” (Hotel) nomli teleserialning suratga olish ishlari yakunlandi, deb xabar qiladi “Bekajon” gazetasi.

Akram Isakov tomonidan suratga olingan ushbu serialda Yoqub Ahmedov, Bobur Yo‘ldoshev, Gavhar Zokirova, Adiz Rajabov, Ra’no Shodiyeva, Shodiya To‘xtayeva, Shahzoda Matchonova, Gulchehra Eshonqulova, Erkin Komilov, Tohir Saidov, Xayrulla Sa’diyev, Anvar Kartayev singari aktyorlar rol ijro etgan.
Mehmonxonalarda chet ellik mehmonlar ko‘p bo‘lganligi uchun serialning yarmi ingliz tilida olindi. Buning uchun aktyorlar ingliz tilini o‘rganishiga to‘g‘ri keldi. Hindiston, Portugaliya va boshqa davlatlardan kelgan sayyohlar ham suratga tushdi.
Har bir qismi 40 daqiqadan iborat “Mehmonxona” seriali iyun oyidan boshlab efir yuzini ko‘radi.